Nóg ŉ boer op plaas doodgeskietBarry Baars. Foto: Facebook. Nóg ŉ boer is Dinsdagoggend vermoor – dié keer op die plaas Daskop tussen Ficksburg en Rosendal in die Vrystaat. Barry Baars, in sy laat veertigs, is in sy kop geskiet op die gaste- en wildsplaas Daskop. Ian Cameron, hoof van gemeenskapsveiligheid by AfriForum, het aan Maroela Media gesê die voorval het in die nag gebeur. “Daar is ŉ oop kluis in die huis gevind, maar dit is nog onduidelik of enige iets gesteel is. Daar is ook ŉ Lesotho-nommerplaat in ŉ paadjie [op die plaas] gekry, maar dit is onduidelik of dit die aanvallers s’n was of nie,” het Cameron gesê. Volgens hom bly daar soms ŉ vriendin by Baars op die plaas, maar dit is onduidelik of daar ten tyde van die aanval iemand by hom was of nie. Kol. Thandi Mbambo, provinsiale woordvoerder van die polisie, het die voorval aan Maroela Media bevestig en gesê die polisie sal later meer inligting gee.